ঘটনার বর্ণনা দিয়ে ভুক্তভোগী ফারুক জানায়, গত দুইদিন আগে থেকে আমার বিভাগের বড় ভাই নাইম আমাকে বলে আসছে, আমাকে সোহরাওয়ার্দী হলের বড়ো ভাইদের সঙ্গে পরিচয় করিয়ে দিবেন তিনি। আমি বললাম, আমার পরীক্ষা চলছে, আমি যেতে পারবো না। পরে আজ (বৃহস্পতিবার) সন্ধ্যায় জোর করলে আমি তার সঙ্গে এই হলে আসি। হলে আসা মাত্রই আমাকে ১৯১ নম্বর কক্ষে নিয়ে দরজা লাগিয়ে দিয়ে শাফিন বলে, তোর ফোনটা দে। পরে ফোন নিয়ে ফেইসবুক লগইন করে বলে, তুই শিবির করিস, তুই এই পেইজে লাইক দিছোস। আমি শিবির করি না, এটা তাদেরকে বলি। তারা আমাকে মারতে থাকে। চড়-থাপ্পড় মারে। একপর্যায়ে রড দিয়েও পিঠে আঘাত করে। পরে একপর্যায়ে সেখান থেকে বাঁচতে হলে ৫০ হাজার টাকা দিতে হবে বলে দাবি করে। পরে আমি আমার বাবাকে ফোন দিই। বাবা ১০ হাজার টাকা পাঠায় এবং আমার বড়ো ভাই ১০ হাজার টাকা বিকাশের মাধ্যমে পাঠায়। তারা পরে আমাকে ছেড়ে দিয়ে বলে, এই কথা যদি বলিস, তবে তোর খবর আছে?